# VEDTEKTER

# for samvirkeforetaket Ryvingen barnehage SA, org. nr. 983 174 396

**vedtatt på årsmøte den 21.03.2019 sist endret den 21.03.2019**

# 1 Sammenslutningsform, foretaksnavn og forretningskontor m.v.

# Sammenslutningen er et samvirkeforetak med foretaksnavnet Ryvingen barnehage SA. Foretaket har forretningskontor i Karmøy kommune.

# 2 Formål

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Foretakets formål er å eie og drive barnehage til det beste for medlemmene og deres barn. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til medlemmene, virksomheten har et ideelt (ikke-økonomisk) formål. Eventuelt årsoverskudd skal godskrives egenkapitalen i foretaket.

***3 Medlemskap***

Foretaket er åpent for foreldre/foresatte som får tilbud om barnehageplass i barnehagen. Når foreldre/foresatte har akseptert tilbud om barnehageplass, plikter de å bli medlem av foretaket, de tildeles ett medlemskap. Medlemskapet kan etter avtale med daglig leder overdras mellom foresatte som har felles barn.

Medlemmene skal ikke betale medlemskontingent.

Medlemmene skal ikke betale andelsinnskudd.

Medlemmene hefter ikke overfor kreditorene for foretakets forpliktelser.

Foretaket kan bruke elektronisk kommunikasjon når det skal gi meldinger, varsel, informasjon, dokument og lignende etter samvirkeloven til medlemmene såfremt medlemmet uttrykkelig har godtatt det og ikke noe annet følger av lov om samvirkeforetak.

Når et medlem skal gi meldinger eller lignende etter lov om samvirkeforetak, kan medlemmet gjøre dette ved hjelp av elektronisk kommunikasjon til den e-post adressen eller på den måten daglig leder eller styret har fastsatt til dette formålet.

***4 Utmelding***

Et medlem plikter ved skriftlig utmelding å melde seg ut av foretaket samtidig som barnehageplassen blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.

Har medlemmer flere barnehageplasser plikter medlemmet ved skriftlig utmelding å melde seg ut av foretaket samtidig som siste barnehageplass blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.

Når siste barnet slutter grunnet skolestart opphører medlemskapet automatisk.

Barn som slutter etter 01.05 må betale ut barnehageåret, dvs t.o.m.14.08

# 5 Styret

Foretaket skal ha et styre som skal bestå av en styreleder og minst 2 og høyst 4 andre medlemmer i tillegg til 2 varamedlemmer. En representant velges av og blant de ansatte.

Daglig leder er fast sekretær for styret.

Funksjonstiden for styreleder og de andre medlemmene er to år. Varamedlemmer velges for ett år. Styreleder, styremedlemmer og varamedlemmer kan gjenvelges.

Styret skal velges av årsmøtet. Årsmøtet velger styreleder ved særskilt valg. Styret velger nestleder blant sine medlemmer.

***6 Styrets oppgaver***

Styret skal lede virksomheten i samsvar med lov, vedtekter og årsmøtets vedtak. Styret kan ta alle avgjørelser som ikke i loven eller vedtektene er lagt til andre organer.

Styreleder skal sørge for at styret holder møte så ofte som det trengs. Et styremedlem eller daglig leder kan kreve at styret sammenkalles for å ta opp bestemte saker.

Styret skal føre protokoll over styresakene i samsvar med samvirkeloven. Protokollen skal underskrives av de styremedlemmene som har vært med på styrebehandlingen.

Styret skal sørge for en forsvarlig organisering av virksomheten.

Styret skal fastsette planer og budsjett for virksomheten, og orientere om budsjettet på årsmøtet.

Styret skal holde seg orientert om foretakets økonomiske situasjon, og skal se til at det blir ført fullgod kontroll med virksomheten, regnskapet og formuesforvaltningen.

Styret velger regnskapsfører. Styret har ansvaret for at regnskapet sammen med styrets beretning legges frem for årsmøtet.

Styret skal sette i verk de undersøkelsene som styret mener er nødvendig for å kunne utføre sine oppgaver. Styret skal sette i verk slike undersøkelser dersom en eller flere av styremedlemmene krever det.

Styret skal føre tilsyn med daglig leder og virksomheten i foretaket for øvrig. Styret bør fastsette instruks for daglig leder.

Styret har arbeidsgiveransvaret i barnehagen.

Styret skal utarbeide en styreinstruks.

***7 Styrets vedtak***

Styret kan treffe vedtak når mer enn halvparten av alle styremedlemmene er til stede eller er med på saksbehandlingen. Styret kan likevel ikke treffe vedtak uten at alle styremedlemmene så langt det er mulig har fått anledning til å delta i behandlingen av styresaken. Har noen styremedlemmer forfall, skal et varamedlem innkalles.

Et styrevedtak krever at flertallet av de styremedlemmer som er med på behandlingen av en sak, har stemt for. Står stemmene likt, gjelder det som møtelederen har stemt for. De som stemmer for et vedtak som innebærer en endring, må likevel utgjøre minst en tredjedel av alle styremedlemmene.

Ved valg og ansettelser er den som får flest stemmer valgt eller ansatt. Styret kan på forhånd fastsette at det skal stemmes på nytt dersom ingen får flertall av de stemmene som er gitt. Står stemmetallet likt ved valg av styreleder eller møteleder, blir valget avgjort ved loddtrekning. I andre tilfeller der stemmene står likt, gjelder det som møtelederen har stemt for.

# 8 Daglig leder (styrer)

# Foretakets daglige leder ansettes av styret.

# Daglig leder skal stå for den daglige administrative og pedagogiske ledelsen av virksomheten i foretaket og skal følge de retningslinjer og pålegg som styret har gitt.

# Den daglige ledelse omfatter ikke saker som etter forholdene i foretaket er av uvanlig art eller av stor betydning.

# Daglig leder kan ellers avgjøre en sak etter fullmakt fra styret i hvert enkelt tilfelle eller når det er til vesentlig ulempe for foretaket å vente på styrevedtak. Styret skal ha melding om avgjørelsen så snart som mulig.

# Daglig leder skal sørge for at foretakets regnskap er i samsvar med lov og forskrifter, og at formuesforvaltningen er ordnet på en betryggende måte.

# Daglig leder har ansvar for at barnehagen har et internkontrollsystem som er i henhold til gjeldende lover og forskrifter.

# Daglig leder skal minst hver fjerde måned, i møte eller skriftlig, gi styret melding om virksomheten i foretaket, tilstand for foretaket og resultatutviklingen.

# Styret og det enkelte styremedlem kan til en hver tid kreve at daglig leder gir styret en nærmere redegjørelse for bestemte saker.

# 9 Årsmøte

# Årsmøtet er foretakets øverste organ.

# Ordinært årsmøte skal avholdes innen utgangen av april måned hvert år.

# Styret skal kalle inn til ekstraordinært årsmøte når styret finner det nødvendig, eller når revisor eller minst ti prosent av medlemmene krever det og samtidig oppgir hvilke saker de ønsker behandlet.

# Årsmøtet ledes av styrelederen med mindre årsmøtet velger en annen møteleder.

***10 Innkalling til årsmøte***

Styret innkaller skriftlig til årsmøte med minst 14 dagers varsel.

Innkallingen skal klart oppgi de sakene som årsmøtet skal behandle, samt tid og sted for møtet. Forslag om vedtektsendringer skal tas inn i innkallingen.

Saker et medlem ønsker tatt opp på årsmøtet skal meldes skriftlig til styret i så god tid at de kan tas med i innkallingen. Er innkallingen allerede sendt, skal det sendes ny innkalling dersom den kan komme frem minst en uke før årsmøtet skal holdes.

# 11 Saker som skal behandles på årsmøtet

# Valg av referent og to personer til å underskrive protokollen.

# Utarbeidelse av liste over møtende medlemmer på møtet, antall stemmeberettigede og hvor mange stemmer disse har.

# Gjennomgang av styrets årsmelding.

# Godkjennelse av årsregnskap.

# Valg av styremedlemmer. Styreleder velges særskilt.

# Valg av revisor.

# Eventuelle forslag til vedtektsendringer

# Eventuelt forslag til oppløsning.

# Andre saker som er korrekt meldt inn for behandling

# 12 Stemmeregler for årsmøtet

# Hvert medlem har èn stemme på årsmøtet, med mindre noe annet her er bestemt. Hvert medlem kan møte ved fullmektig på årsmøtet, men ingen kan være fullmektig for mer enn et medlem. Fullmektigen må legge frem skiftlig og datert fullmakt.

# En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer skal anses som ikke avgitt.

# Det stilles ingen krav til hvor mange av de stemmeberettigede som må være tilstede for at årsmøtet skal være beslutningsdyktig.

***13 Vedtektsendring***

Vedtak om vedtektsendring krever 2/3 flertall av de avgitte stemmer med mindre samvirkeloven stiller strengere krav.

# 14 Oppløsning og avvikling

# Oppløsning av foretaket besluttes av årsmøtet med det samme flertall som gjelder for

vedtektsendringer

Eventuelle overskuddsmidler skal tilfalle en annen samvirkebarnehage primært i samme skolekrets og i henhold til avviklingsstyrets valg og beslutning. Denne bestemmelse kan ikke endres uten samtykke fra Karmøy kommune.

# 15 Forholdet til lov om samvirkeforetak (samvirkeloven)

# Dersom ikke annet følger av vedtektene gjelder lov om samvirkeforetak (samvirkeloven) av 29. juni 2007 nr. 81 i punkt 16.

***16* *Samarbeidsutvalg***

Foretaket skal ha etsamarbeidsutvalg som skal bestå av 6 medlemmer: 2 valgt av og blant de ansatte, 2 valgt av og blant foreldrerådet og to valgt av og blant styret. Samarbeidsutvalget konstituerer seg selv.

Representanter fra foreldreråd og ansatte velges for 1 år om gangen. Styret fastsetter funksjonstiden for styrerepresentantene.

Daglig leder har møte-, tale- og forslagsrett i samarbeidsutvalget.

***17 Foreldreråd***

Foretaket avholder foreldreråd en gang pr år i forbindelse med Årsmøte.

Foreldrerådet består av foreldrene/de foresatte til alle barna og skal fremme deres fellesinteresser og bidra til at samarbeidet mellom barnehagen og foreldregruppen skaper et godt barnehagemiljø.

***18 Arealutnytting, åpningstid og ferie***

Barnehagens norm for arealutnytting er 4,0 kvm. leke- og oppholdsareal for barn i aldersgruppen 3-6 år og 5,5 kvm. for barn i aldersgruppen 0-3 år.

Barnehagen er åpen fra kl. 6.45 til kl. 17.00, mandag til fredag.

Barna skal leveres og hentes innenfor den fastsatte åpningstid. Brudd på dette kan bli ansett som vesentlig mislighold av medlemmets plikter.

Barnehagen er stengt jul- og nyttårsaften, samt på bevegelige helligdager. Onsdag før skjærtorsdag stenger barnehagen kl.12.00

Det er avsatt fem planleggingsdager for de ansatte pr. barnehageår.

Alle barn skal ha minst fire ukers ferie i løpet av året, 3 av disse ukene taes i hovedferie perioden 1 juni-15 august. Restferien kan taes innenfor ferieåret som er 1 september til 31 august. Foreldre / foresatte skal innen 30 april gi beskjed om når barna skal ha sommerferie.

***19 Opptak av barn***

Ved opptak av barn legges vekt på følgende kriterier i prioritert rekkefølge:

1) Barn med funksjonshemming skal ha prioritet ved opptak, dersom barnet etter sakkyndig

vurdering er funnet å kunne ha nytte av oppholdet i barnehagen, jmf. Barnehagelovens § 9.

2) Søsken av barn som går i barnehagen.

3) Barn av ansatte i barnehagen etter retningslinjer fastsatt av styret.

4) Barnehagen skal ha en hensiktsmessig sammensetning m.h.t. alder og kjønn som sikrer forsvarlig drift.

5) Ryvingen er med i samordnet opptak i Karmøy kommune med søknadsfrist 1 mars. Inntak dato vil være i tråd med telletidspunkt gitt i lokale retningslinjer av Karmøy Kommune. Ved ledig barnehage kapasitet blir det foretatt enkeltopptak i tråd med telletidspunktet i lokale retningslinjer.

Står flere søkere likt etter denne prioritering, skal det foretas loddtrekning.

Det skal være mulig å ha delt plass, men det er en forutsetning at den andre halvdelen blir fullt utnyttet av andre, slik at det til sammen utgjør en hel plass.

Den som er tildelt plass får beholde den til skolestart.

***20 Foreldrebetaling***

Foreldrebetaling er for 11 måneder i året og innbetales forskuddsvis.

Barnehagen følger nasjonale satser for makspris.

Ved mer enn 30 dagers overskridelse av fristen for foreldrebetaling, mister medlemmet omgående plassen. Tilsvarende gjelder ved eventuelle andre former for vesentlig mislighold av de plikter man har som medlem.

***21 Internkontrollsystem***

Barnehagen har rutiner for internkontroll i henhold til forskrift om systematisk helse – miljø og sikkerhetsarbeid i virksomheter. (internkontrollforskriften).